CELEX: 
Language: hr
Date: 2017-05-19 00:00:00
Title: DELEGIRANA UREDBA KOMISIJE (EU) …/... o izmjeni Uredbe (EZ) br. 607/2009 u pogledu sorti vinove loze i njihovih sinonima koji se mogu navesti na etiketi vina

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) br. 1308/2013 Europskog parlamenta i Vijeća o uspostavljanju zajedničke organizacije tržišta poljoprivrednih proizvoda („Uredba o jedinstvenom ZOT-u”) Komisiju se ovlašćuje za donošenje delegiranih akata. 
            
            
               Ovim delegiranim aktom želi se izmijeniti Uredba Komisije (EZ) br. 607/2009
                  1
                kako bi se proizvođačima vina u Hrvatskoj omogućilo da i dalje za označivanje svojih vina upotrebljavaju naziv sorte vinove loze „teran”, koji se tradicionalno upotrebljavao u toj regiji prije pristupanja Hrvatske Uniji 1. srpnja 2013., pod uvjetom da ga upotrebljavaju isključivo u okviru zaštićene oznake izvornosti „Hrvatska Istra”.  
            
            
               Cilj je ovog akta i utvrditi uvjete pod kojima se naziv sorte „teran” može navesti pri označivanju proizvoda s navedenom oznakom izvornosti.
            
            
               Donošenje ovog akta nema financijskih posljedica. 
            
            
                2.SAVJETOVANJA PRIJE DONOŠENJA AKTA
            
            
               Savjetovanja, u kojima su sudjelovali stručnjaci iz 28 država članica, provedena su u okviru Stručne skupine za sektor vina. Tekst je predstavljen na sastanku Stručne skupine 24. siječnja 2017. kako bi se oblikovala njegova završna verzija. 
            
            
               Nacrt delegiranog akta objavljen je 17. ožujka 2017. na portalu Komisije za bolju regulativu na razdoblje od četiri tjedna tijekom kojeg se javnost mogla očitovati. Zaprimljeni su doprinosi od 11 sudionika, uključujući šest nevladinih organizacija, dvije skupine europskih građana, jednu akademsko-istraživačku instituciju, jedno javno tijelo i jednu stručnu udrugu. 
            
            
               U većini primljenih povratnih informacija istaknuta su stajališta već iznesena u razmjeni pisama na različitim razinama između slovenskih tijela i slovenskog sektora vina s jedne strane te Komisije s druge strane, a osobito u pogledu: dovođenja u pitanje stečenog statusa ZOI-ja „Teran”, nepostojanja tradicije upotrebe naziva „Teran” u Hrvatskoj, rizika dovođenja potrošača u zabludu ili rizika proširenja područja upotrebe naziva „Teran” u Hrvatskoj.
            
            
               3.PRAVNI ELEMENTI DELEGIRANOG AKTA
            
            
               Delegiranim aktom utvrđuju se izmjene Uredbe (EZ) br. 607/2009 kako bi se hrvatskim proizvođačima vina omogućilo da u okviru zaštićene oznake izvornosti „Hrvatska Istra” svoja vina označuju nazivom sorte vinove loze „teran”.
            
            
               DELEGIRANA UREDBA KOMISIJE (EU) …/...
            
            
               оd 19.5.2017.
            
            
               o izmjeni Uredbe (EZ) br. 607/2009 u pogledu sorti vinove loze i njihovih sinonima koji se mogu navesti na etiketi vina
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007, 
                  2
               a posebno njezin članak 100., stavak 3., 
            
            
               budući da:
            
         
         
            
               (1)Hrvatska je pristupila Europskoj uniji 1. srpnja 2013.
            
            
               (2)U svjetlu pristupanja Europskoj uniji 1. srpnja 2013. Hrvatska je zatražila da se njezin nacionalni popis priznatih sorti vinove loze uvrsti na popis sorti vinove loze koje sadrže zemljopisnu oznaku i mogu se upotrebljavati na etiketi vina; taj je popis bio naveden u Prilogu II. Uredbi Komisije (EZ) br. 753/2002
                  3
               , a trenutačno je naveden u Prilogu XV. Uredbi Komisije (EZ) br. 607/2009
                  4
               . U skladu s Uredbom (EZ) br. 1234/2007 Europskog parlamenta i Vijeća
                  5
                Komisija je Hrvatskoj priopćila da se nacionalni popis sorti ne odobrava na razini Unije te da svaka država članica odlučuje o vlastitom popisu.  Komisija je Hrvatskoj priopćila i da će se, u skladu s praksom primijenjenom prilikom prethodnih pristupanja, a posebno u skladu s Uredbom Komisije (EZ) br. 1429/2004
                  6
                o izmjeni Priloga II. Uredbi (EZ) br. 753/2002, nazivi hrvatskih sorti vinove loze uvrstiti na popis u Prilogu XV. Uredbi (EZ) br. 607/2009 nakon pristupanja. Hrvatska je na temelju tih priopćenja povukla taj zahtjev iz svojeg pregovaračkog stajališta. 
            
            
               (3)Prilog XV. Uredbi Komisije (EZ) br. 607/2009 izmijenjen je Uredbom Komisije (EU) br. 753/2013
                  7
                kako bi se, prije svega, u njega uključili nazivi sorti vinove loze koji se tradicionalno upotrebljavaju za stavljanje na tržište vina proizvedenih na hrvatskom državnom području, koji se sastoje od zaštićene oznake izvornosti ili zaštićene oznake zemljopisnog podrijetla Unije ili koji ih sadrže, kako bi se oni i dalje mogli navoditi na etiketama hrvatskih vina sa zaštićenom oznakom izvornosti ili zaštićenom oznakom zemljopisnog podrijetla. S obzirom na osjetljivost ovog pitanja za Sloveniju naziv sorte vinove loze „teran”, koji je homonim sa slovenskom zaštićenom oznakom izvornosti „teran” (PDO-SI-A1581), nije uključen u ovu Uredbu u očekivanju donošenja zajedničkog stajališta u okviru pregovora između Hrvatske i Slovenije.  
            
            
               (4)Hrvatska je svoj zahtjev za upotrebu naziva sorte vinove loze „teran” ograničila na vina sa zaštićenom oznakom izvornosti „Hrvatska Istra” (PDO-HR-A1652). Unatoč teritorijalnom ograničenju zatraženog odobrenja i stalnom naporu Komisije pokazalo se da Hrvatska i Slovenija ne mogu naći kompromisno rješenje.
            
            
               (5)S obzirom na to da usprkos Komisijinim pokušajima usklađivanja stajališta Hrvatske i Slovenije nije dogovoreno zajedničko stajalište, a nakon provjere podataka kojima Komisija raspolaže o postojećoj praksi označivanja u pogledu sorte vinove loze „teran”, trebalo bi naziv navedene sorte upisati u Prilog XV. dio A Uredbe (EZ) br. 607/2009 u vezi sa zaštićenom oznakom izvornosti „Hrvatska Istra”. 
            
            
               (6)Ipak, s obzirom na rezerve koje je Slovenija izrazila zbog navodnog rizika dovođenja potrošača u zabludu i u potrazi za rješenjem s kojim bi bili zadovoljni svi predmetni proizvođači i koje bi poduprijele predmetne države članice, Komisija smatra da je primjereno utvrditi uvjete pod kojima se naziv sorte „Teran” može navesti pri označivanju proizvoda s navedenom oznakom izvornosti, pritom uzimajući u obzir uvjete koje sama Hrvatska namjerava nametnuti svojim proizvođačima. 
            
            
               (7)Uredbu (EZ) br. 607/2009 trebalo bi stoga na odgovarajući način izmijeniti.
            
            
               (8)Uvrštavanje Hrvatske u Prilog XV. dio A Uredbe (EZ) br. 607/2009 u pogledu upotrebe naziva sorte vinove loze „teran” trebalo bi proizvoditi učinke od datuma njezina pristupanja, 1. srpnja 2013., jer je Hrvatska zahtjev uložila prije toga datuma, a tradicionalna upotreba naziva „teran” kao sorte vinove loze za stavljanje na tržište vina proizvedenih na hrvatskom državnom području bila je postojeća praksa u trenutku pristupanja i jer je donošenje ove Uredbe bilo odgođeno samo zbog očekivanja rješenja pregovora. Zbog istih bi razloga trebalo predvidjeti prijelaznu odredbu za vina proizvedena prije stupanja na snagu ove Uredbe,
            
            
               DONIJELA JE OVU UREDBU:
            
            
               Članak 1.
            
            
               U Prilogu XV. dijelu A Uredbe (EZ) br. 607/2009 dodaje se sljedeći redak 55:
            
            
               „
            
            
                     
                        55
                     
                  
                  
                     
                        Teran (SI)
                     
                  
                  
                     
                        Teran
                     
                  
                  
                     
                        Hrvatska (3) 
                     
                  
               
               (3) Samo za ZOI „Hrvatska Istra” (PDO-HR-A1652), pod uvjetom da se oznake ‚Hrvatska Istra’ i ‚Teran’ nalaze u istom vidnom polju i da je naziv ‚Teran’ ispisan manjim slovima od naziva ‚Hrvatska Istra’.” 
            
            
               Članak 2.
            
            
               Vina sa zaštićenom oznakom izvornosti „Hrvatska Istra” (PDO-HR-A1652) proizvedena prije datuma stupanja na snagu ove Uredbe mogu se u skladu s primjenjivim zakonodavstvom stavljati na tržište dok se ne potroše zalihe, čak i ako ne ispunjuju uvjete označivanja iz retka 55 Priloga XV. dijela A Uredbe (EZ) br. 607/2009, kako je dodan člankom 1. ove Uredbe.
            
            
               Članak 3.
            
            
               Ova Uredba stupa na snagu na dan objave u Službenom listu Europske unije.
            
            
               Primjenjuje se od 1. srpnja 2013. 
            
            
               Ova je Uredba u cijelosti obvezujuća i izravno se primjenjuje u svim državama članicama.
            
         
         
            
               Sastavljeno u Bruxellesu 19.5.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Uredba Komisije (EZ) br. 607/2009 od 14. srpnja 2009. o utvrđivanju određenih detaljnih pravila za provedbu Uredbe Vijeća (EZ) br. 479/2008 u pogledu zaštićenih oznaka izvornosti i oznaka zemljopisnog podrijetla, tradicionalnih izraza, označavanja i prezentiranja određenih proizvoda u sektoru vina (SL L 193, 24.7.2009., str. 60.).
               
               
                  
                     (2)
                  
                        SL L 347, 20.12.2013., str. 671. 
               
               
                  
                     (3)
                  
                        Uredba Komisije (EZ) br. 753/2002 od 29. travnja 2002. o utvrđivanju određenih pravila za primjenu Uredbe Vijeća (EZ) br. 1493/1999 u pogledu opisa, označivanja, prezentiranja i zaštite određenih proizvoda u sektoru vina (SL L 118, 4.5.2002., str. 1.).
               
               
                  
                     (4)
                  
                        Uredba Komisije (EZ) br. 607/2009 od 14. srpnja 2009. o utvrđivanju određenih detaljnih pravila za provedbu Uredbe Vijeća (EZ) br. 479/2008 u pogledu zaštićenih oznaka izvornosti i oznaka zemljopisnog podrijetla, tradicionalnih izraza, označavanja i prezentiranja određenih proizvoda u sektoru vina (SL L 193, 24.7.2009., str. 60.),
               
               
                  
                     (5)
                  
                        Uredba Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1.).
               
               
                  
                     (6)
                  
                        Uredba Komisije (EZ) br. 1429/2004 od 9. kolovoza 2004. o izmjeni Uredbe (EZ) br. 753/2002 o utvrđivanju određenih pravila za primjenu Uredbe Vijeća (EZ) br. 1493/1999 u pogledu opisa, označivanja, prezentiranja i zaštite određenih proizvoda u sektoru vina (SL L 263, 10.8.2004., str. 11.).
               
               
                  
                     (7)
                  
                        Provedbena uredba Komisije (EU) br. 753/2013 оd 2. kolovoza 2013. o izmjeni Uredbe (EZ) br. 607/2009 o utvrđivanju određenih detaljnih pravila za provedbu Uredbe Vijeća (EZ) br. 479/2008 u pogledu zaštićenih oznaka izvornosti i zaštićenih oznaka zemljopisnog podrijetla, tradicionalnih izraza, označivanja i prezentiranja određenih proizvoda u sektoru vina (SL L 210, 6.8.2013., str. 21.).